
RAPORT DE SPECIALITATE
privind aprobarea modalităţii de gestiune a serviciului de transport public local de persoane şi a contractului de delegare a gestiunii serviciului de transport local de persoane prin curse regulate 

Având în vedere Referatul de aprobare a proiectului de hotărâre  nr. SC2020-16604/21.07.2020 a Primarului Municipiului Timişoara şi Proiectul de hotărâre privind aprobarea modalităţii de gestiune a serviciului de transport public local de persoane, a contractului de delegare a gestiunii serviciului de transport local de persoane prin curse regulate. Facem următoarele precizări:
Prin HCLMT nr. 388/30.09.2008 s-a aprobat asocierea Municipiului Timişoara prin Consiliul Local, cu sediul în Bvd. C.D. Loga, nr. 1, jud. Timiş cu comuna Ghiroda, comuna Remetea Mare şi comuna Moşniţa Nouă în vederea înfiinţării asociaţiei "SOCIETATEA METROPOLITANĂ DE TRANSPORT TIMIŞOARA" în scopul dezvoltării intercomunitare a transportului public de persoane. 
Asociația de Dezvoltare Intercomunitară "Societatea Metropolitană de Transport Timișoara" a fost constituită în anul 2009 în scopul înființării, organizării, reglementării, exploatării, monitorizării și gestionării în comun a serviciului de transport public local, pe raza de competență a unităților administrativ-teritoriale membre, precum și realizarea în comun a unor proiecte de investiții publice de interes zonal sau regional destinate înființării, modernizării și/sau dezvoltării, după caz, a sistemelor de utilități publice aferente Serviciului, pe baza strategiei de dezvoltare a Serviciului. Interesul comun ce stă la baza constituirii Asociației de Dezvoltare Intercomunitară este interesul general al locuitorilor de pe raza unităților administrativ-teritoriale membre pentru îmbunătățirea calității Serviciului, în condițiile unor tarife și/sau taxe care să respecte limitele de suportabilitate ale populației și principiul "poluatorul plătește", atingerea și respectarea standardelor europene privind protecția mediului, precum și creșterea capacității de atragere a fondurilor pentru finanțarea investițiilor necesare în infrastructura tehnico-edilitară aferentă Serviciului. 

Conform art. 89 alin.1 din Codul administrativ aprobat prin OUG nr. 57/2019, două sau mai multe unităţi administrativ-teritoriale au dreptul ca, în limitele competenţei autorităţilor lor deliberative şi executive, să coopereze şi să se asocieze, în condiţiile legii, formând asociaţii de dezvoltare intercomunitară, cu personalitate juridică, de drept privat. Asociaţiile de dezvoltare intercomunitară sunt persoane juridice de utilitate publică.Alineatul 2 al aceluiaşi articol stipulează că, asociaţiile de dezvoltare intercomunitară se constituie în condiţiile legii, în scopul realizării în comun a unor proiecte de dezvoltare de interes zonal sau regional ori al furnizării în comun a unor servicii publice.

Astfel, Asociaţia de Dezvoltare Intercomunitară ,,Societatea Metropolitană de Transport Timişoara” vine în întâmpinarea necesităţilor de deplasare a cetăţenilor dinspre urban spre rural şi invers. Elementul care a stat la baza constituirii şi care prevalează sub orice aspect în cadrul activităţii desfăşurate de Societatea Metropolitană de Transport Timişoara este interesul general al locuitorilor de pe raza unităţilor administrativ-teritoriale membre cu privire la îmbunătăţirea calităţii, eficienţei şi disponibilităţii serviciului de transport public de persoane în condiţiile unor tarife care să respecte limitele de suportabilitate ale populaţiei precum şi caracteristicile unui serviciu de transport public de persoane cu privire la accesibilitate, frecvenţă bună şi confort.
Prin Tratatul de Aderare la Uniunea Europeană, România şi-a asumat obligaţii care implică investiţii importante în infrastructura aferentă serviciilor de transport, astfel că, pentru buna funcţionare a serviciilor şi pentru ca acestea să îndeplinească condiţiile de funcţionare prevăzute de legislaţia în vigoare sunt necesare realizarea de acţiuni, activităţi de utilitate publică şi de interes economic şi social general la nivelul localităţilor sau al asociaţiilor de dezvoltare intercomunitară.
 Transportul public de persoane este o prioritate pentru Municipiul Timişoara atât din punct de vedere al siguranţei şi confortului călătorului cât şi al protecţiei mediului, respectiv al conceptului de mobilitate urbană.

Municipiul Timişoara a depus mai multe proiecte pentru accesarea de fonduri nerambursabile pe POR 2014-2020, Axa proioritară 4. Conform Ghidului Solicitantului, pentru anumite investiții asupra componentelor sistemelor de transport public local de călători puse la dispoziția operatorului de transport public, este necesar ca între autoritatea locală competentă (UAT/asociaţie de dezvoltare intercomunitară având ca scop serviciul de transport public de călători) şi operatorul de transport public, să se încheie şi să se prezinte un contract de servicii publice, în conformitate cu prevederile Regulamentului (CE) nr. 1370/2007, ale Legii nr. 51/2006 republicată, cu modificările şi completările ulterioare, precum şi ale Legii serviciilor de transport public local nr. 92/2007, cu modificările şi completările ulterioare. 

Potrivit Ghidului solicitantului pentru POR 2014-2020, în termen de maximum 1 an de la data intrării în vigoare a contractului de finanţare, solicitantul va prezenta contractul de servicii publice de transport (termen ce include hotărârea privind darea în administrare a furnizării serviciului), conform Regulamentului (CE) nr. 1370/2007.
Legea nr. 51/2006 privind serviciile comunitare de utilităţi publice, modificată şi completată, defineşte serviciul de utilitate publică, ca fiind totalitatea activităţilor reglementate, prin care se asigura satisfacerea nevoilor de utilitate şi interes general a colectivităţilor locale. Serviciile de utilităţi publice sunt în responsabilitatea autorităţilor administraţiei publice locale sau, după caz, a asociaţiilor de dezvoltare intercomunitară având ca scop serviciile de utilităţi publice, conform mandatelor acordate acestora prin hotărâri ale autorităţilor deliberative ale unităţilor administrativ-teritoriale membre. Serviciile de utilităţi publice se organizează şi se gestionează cu respectarea prevederilor legale, potrivit hotărârilor adoptate de autorităţile deliberative ale unităţilor administrativ-teritoriale, în funcţie de gradul de urbanizare, de importanţa economico-socială a localităţilor, de mărimea şi de gradul de dezvoltare ale acestora şi în raport cu infrastructura tehnico-edilitară existentă.
Serviciile publice de transport local fac parte din sfera serviciilor comunitare de utilitate publică şi cuprind totalitatea acţiunilor şi activităţilor de utilitate publică şi de interes economic şi social general desfăşurate la nivelul localităţilor sau al asociaţiilor de dezvoltare intercomunitară, sub controlul, conducerea sau coordonarea autorităţilor administraţiei publice locale şi de Ministerul Transporturilor în cazul transportului pe căile navigabile interioare, în scopul asigurării serviciilor publice de transport local. (art. 3 alin. 1 din Legea nr. 92/2007).
Serviciul de transport public local de persoane prin curse regulate pe raza unităţilor administrativ-teritoriale membre ale unei asociaţii de dezvoltare intercomunitară, poate fi efectuat de către operatorii de transport rutier sau transportatorii autorizaţi, cu autobuze, tramvaie, troleibuze, hidrobuze tip catamaran.
Alegerea modalităţii de atribuire a serviciilor publice de transport local se face, în condiţiile legi, precum şi ale Legii nr. 51/2006, republicată, cu modificările şi completările ulterioare, prin hotărâre adoptată de consiliile locale ori de Consiliul General al Municipiului Bucureşti sau de adunarea generală din cadrul asociaţiilor de dezvoltare intercomunitară. (art. 21 alin. (2) din Legea nr. 92/2007).

În exercitarea competenţelor şi atribuţiilor ce le revin în sfera serviciilor de utilităţi publice, autorităţile administraţiei publice locale adoptă hotărâri în legătură cu alegerea modalităţii de gestiune a serviciilor de utilităţi publice şi darea în administrare sau, după caz, punerea la dispoziţie a sistemelor de utilităţi publice destinate furnizării/prestării acestora, precum şi în ceea ce priveşte aprobarea documentaţiei de atribuire (art. 8 alin. (2) lit. d) şi d1) din Legea nr. 51/2006 privind serviciile comunitare de utilităţi publice).

În conformitate cu prevederile art. 10 alin. (5) din Legea nr. 51/2006  privind serviciile comunitare de utilităţi publice, modificată şi completată, unităţile administrativ-teritoriale pot mandata asociaţiile de dezvoltare intercomunitară având ca scop serviciile de utilităţi publice, în condiţiile stabilite prin actul constitutiv şi statutul asociaţiei, să exercite, în numele şi pe seama lor, atribuţiile, drepturile şi obligaţiile prevăzute la art. 8 alin. (3), art. 9 şi art. 22 alin. (3) şi (4), cu excepţia celor prevăzute la art. 8 alin. (3) lit. b)-d), f)-h) şi art. 9 alin. (1) lit. d). Exercitarea atribuţiilor, drepturilor şi obligaţiilor prevăzute la art. 8 alin. (3) lit. a), d1), d2), i)-k), art. 9 alin. (2) lit. g), art. 27, art. 29 alin. (2) şi art. 30 alin. (5) este condiţionată de primirea în prealabil a unui mandat special din partea autorităţilor deliberative ale unităţilor administrativ-teritoriale membre ale asociaţiei.
În acelaşi sens, art. 17 alin. (1^1) din Legea nr. 92/2007 privind serviciile publice de transport persoane în unităţile administrativ-teritoriale, modificată şi completată, unităţile administrativ-teritoriale pot mandata, în condiţiile prevăzute la art. 10 alin. (5) din Legea nr. 51/2006, republicată, cu modificările şi completările ulterioare, asociaţiile de dezvoltare intercomunitară sau alte forme de asociere a unităţilor administrativ-teritoriale având ca scop serviciile publice de transport persoane, prin hotărâri ale autorităţilor lor deliberative, să exercite, pe seama şi în numele lor, atribuţiile prevăzute la alin. (1) lit. a), b), c), d), h), j), j1), l), m) şi p).

Astfel, prin Hotărârea nr. 419/25.07.2019, Consiliul Local al Municipiului Timişoara a aprobat mandatul special din partea autorităţii publice, atât pentru asociaţie cât şi pentru persoana împuternicită să reprezinte Consiliul Local al Municipiului Timişoara în Adunarea Generală a Asociaţiei, ca în numele şi pe seama Municipiului Timişoara, să realizeze toate atribuţiile prevăzute de legislaţia în vigoare în domeniul transportului de persoane prin curse regulate.

Articolul 22 alin. (2) din Legea nr. 51/2006, modificată şi completată, stipulează că modalitatea de gestiune a serviciilor de utilităţi publice se stabileşte prin hotărâri ale autorităţilor deliberative ale unităţilor administrativ-teritoriale, în baza unui studiu de oportunitate, în funcţie de natura şi starea serviciului, de necesitatea asigurării celui mai bun raport preţ/calitate, de interesele actuale şi de perspectivă ale unităţilor administrativ-teritoriale, precum şi de mărimea şi complexitatea sistemelor de utilităţi publice.
În vederea încheierii contractelor de delegare a gestiunii, autorităţile administraţiei publice locale sau, după caz, asociaţiile de dezvoltare intercomunitară cu obiect de activitate serviciile de utilităţi publice vor asigura elaborarea şi vor aproba un studiu de oportunitate pentru fundamentarea şi stabilirea soluţiilor optime de delegare a gestiunii serviciilor. (art. 32 alin. (2) din Legea nr. 51/2006 privind serviciile comunitare de utilităţi publice).
Prin HCLMT nr. 266/10.07.2020 s-a aprobat Studiul de oportunitate pentru delegarea serviciului de transport persoane prin curse regulate pe raza de competenţă a unităţilor administrativ – teritoriale membre ale Asociaţiei de Dezvoltare Intercomunitară "Societatea Metropolitană de Transport Timişoara".
Studiul de oportunitate pentru delegarea gestiunii serviciului de transport public local de persoane prin curse regulate a fost întocmit de către Asociația de Dezvoltare Intercomunitară ”SOCIETATEA METROPOLITANĂ DE TRANSPORT TIMIȘOARA”, ţinând cont şi de  prevederile Regulamentului (CE) 1370/ 2007 al Parlamentului European și al Consiliului din 23 octombrie 2007 privind serviciile publice de transport feroviar și rutier de călători și de abrogare a Regulamentelor (CEE) nr. 1191/69 și nr. 1107/ 70 ale Consiliului.

Prin studiul de oportunitate se propune, de către asociaţia ,,Societatea Metropolitană de Transport Timişoara” (SMTT), ca modalitate de gestiune, gestiunea directă conform dispoziţiilor art. 28 din Legea nr. 51/2006 în favoarea operatorului Societatea de Transport Public Timişoara SA. 
Potrivit art. 3 din Ordinul nr. 140/2017 privind modalitatea de atribuire a contractelor de delegare a gestiunii serviciilor de transport public local, autorităţile administraţiei publice locale competente au obligaţia publicării în Jurnalul Oficial al Uniunii Europene a unui anunţ cu privire la intenţia de atribuire a contractelor de delegare a gestiunii serviciilor de transport public local de călători, cu cel puţin un an înainte de atribuirea directă sau de lansarea invitaţiei de participare la procedura competitivă de atribuire, în condiţiile menţionate la art. 7 alin. (2) din Regulamentul (CE) nr. 1.370/2007. Astfel, anunţul în Jurnalul Oficial al Uniunii Europene a fost publicat în data de 21.03.2017. Termenul a fost prelungit, prin Erate, până la data de 31.10.2020.

Potrivit art. 3 alin. (1) din Legea serviciilor comunitare de utilităţi publice nr. 51/2006, serviciile de utilităţi publice sunt în responsabilitatea autorităţilor administraţiei publice locale şi se înfiinţează, se organizează şi se gestionează potrivit hotărârilor adoptate de autorităţile deliberative ale unităţilor administrativ-teritoriale, în funcţie de gradul de urbanizare, de importanţa economico-socială a localităţilor, de mărimea şi de gradul de dezvoltare ale acestora şi în raport cu infrastructura tehnico-edilitară existentă.
În organizarea, funcţionarea şi dezvoltarea serviciilor de utilităţi publice interesul general al comunităţilor locale este prioritar. Prevederile prezentei legi vizează satisfacerea cât mai completă a cerinţelor utilizatorilor, protejarea intereselor acestora, întărirea coeziunii economico-sociale la nivelul comunităţilor locale, precum şi dezvoltarea durabilă a unităţilor administrativ-teritoriale (art. 3 alin. (2) din Legea serviciilor comunitare de utilităţi publice nr. 51/2006).

Conform art. 3 alin. (4) din Legea serviciilor comunitare de utilităţi publice nr. 51/2006, serviciile de utilităţi publice sunt furnizate/prestate prin intermediul unor operatori sau al unor operatori regionali, astfel cum sunt definiţi la art. 2 lit. g), respectiv lit. h).
Autorităţile administraţiei publice locale au competenţă exclusivă, în condiţiile legii, în tot ceea ce priveşte înfiinţarea, organizarea, coordonarea, monitorizarea şi controlul funcţionării serviciilor de utilităţi publice, precum şi în ceea ce priveşte crearea, dezvoltarea, modernizarea, administrarea şi exploatarea bunurilor proprietate publică sau privată a unităţilor administrativ-teritoriale, aferente sistemelor de utilităţi publice (art. 8 alin. (1) din Legea serviciilor comunitare de utilităţi publice nr. 51/2006).

În exercitarea competenţelor şi atribuţiilor ce le revin în sfera serviciilor de utilităţi publice, autorităţile administraţiei publice locale adoptă hotărâri în legătură cu alegerea modalităţii de gestiune a serviciilor de utilităţi publice şi darea în administrare sau, după caz, concesionarea bunurilor proprietate publică şi/sau privată a unităţilor administrativ-teritoriale din componenţa sistemelor de utilităţi publice (art. 8 alin. (3) lit. d) din Legea nr. 51/2006 privind serviciile comunitare de utilităţi publice).

Conform prevederilor art. 22 alin. (2) din Legea nr. 51/2006, gestiunea serviciilor de utilităţi publice se organizează şi se realizează în următoarele modalităţi:


a) gestiune directă;


b) gestiune delegată.

Modalitatea de gestiune a serviciilor de utilităţi publice se stabileşte prin hotărâri ale autorităţilor deliberative ale unităţilor administrativ-teritoriale, în baza unui studiu de oportunitate, în funcţie de natura şi starea serviciului, de necesitatea asigurării celui mai bun raport preţ/calitate, de interesele actuale şi de perspectivă ale unităţilor administrativ-teritoriale, precum şi de mărimea şi complexitatea sistemelor de utilităţi publice. (art. 22 alin. (3) din Legea nr. 51/2006 privind serviciile comunitare de utilităţi publice).

Raporturile juridice dintre operatorii serviciilor de utilităţi publice şi utilizatorii acestor servicii sunt reglementate de contractul de furnizare/prestare a serviciilor de utilităţi publice încheiat cu respectarea prevederilor contractului-cadru de furnizare/prestare a serviciilor de utilităţi publice, a prevederilor legale în vigoare, a regulamentelor serviciilor şi a caietelor de sarcini specifice acestora. (art. 23 alin. (2) din Legea nr. 51/2006 privind serviciile comunitare de utilităţi publice).

Conform prevederilor art. 30 alin. (2) lit. b) şi alin. (6) din Legea nr. 92/2007 a serviciilor de transport public local, coroborate cu prevederile art. 28 alin. (2) lit. b) din Legea nr. 51/2006 a serviciilor comunitare de utilităţi publice, contractul de delegare a gestiunii serviciilor de transport public local de persoane prin curse regulate, se atribuie direct operatorilor înfiinţaţi de unităţile administrativ-teritoriale, membre ale unei asociaţii de dezvoltare intercomunitară cu obiect de activitate serviciile de utilităţi publice. 
Potrivit art. 23 alin. (1) din Legea nr. 51/2006, raporturile juridice dintre unităţile administrativ-teritoriale sau, după caz, dintre asociaţiile de dezvoltare intercomunitară cu obiect de activitate serviciile de utilităţi publice şi operatori ori operatorii regionali, după caz, sunt reglementate prin:

a)hotărâri privind darea în administrare a furnizării/prestării serviciilor de utilităţi publice către operatorii de drept public prevăzuţi la art. 28 alin. (2) lit. a), respectiv contracte de delegare a gestiunii serviciilor de utilităţi publice către operatorii prevăzuţi la art. 28 alin. (2) lit. b), în cazul gestiunii directe;

b)contractele de delegare a gestiunii serviciilor de utilităţi publice, în cazul gestiunii delegate.

În cazul gestiunii delegate, punerea la dispoziţie a sistemelor de utilităţi publice, utilizate pentru furnizarea/prestarea serviciilor şi/sau activităţilor care fac obiectul delegării gestiunii, este parte intrinsecă a contractelor de delegare a gestiunii. Aceste sisteme se transmit operatorilor/operatorilor regionali spre administrare şi exploatare pe perioada delegării gestiunii, odată cu gestiunea propriu-zisă a serviciilor şi/sau a activităţilor delegate, în baza contractului de delegare a gestiunii (art. 24 alin. (2) din Legea nr. 51/2006).
Gestiunea delegată este modalitatea de gestiune în care autorităţile deliberative ale unităţilor administrativ-teritoriale ori, după caz, asociaţiile de dezvoltare intercomunitară cu obiect de activitate serviciile de utilităţi publice, în numele şi pe seama unităţilor administrativ-teritoriale membre, atribuie unuia sau mai multor operatori toate ori numai o parte din competenţele şi responsabilităţile proprii privind furnizarea/prestarea serviciilor de utilităţi publice, pe baza unui contract, denumit în continuare contract de delegare a gestiunii, prin concesiune. Gestiunea delegată a serviciilor de utilităţi publice implică punerea la dispoziţia operatorilor a sistemelor de utilităţi publice aferente serviciilor delegate, precum şi dreptul şi obligaţia acestora de a administra şi de a exploata aceste sisteme (art. 29, (1) din Legea nr. 51/2006). 

Contractul de delegare a gestiunii serviciilor de utilităţi publice poate fi (art. 29, (8) din Legea nr. 51/2006):

a)contract de concesiune de servicii;

b)contract de achiziţie publică de servicii.

Contractul de delegare a gestiunii va fi însoţit în mod obligatoriu de următoarele anexe (art. 29, (10) din Legea nr. 51/2006):

a)caietul de sarcini privind furnizarea/prestarea serviciului;

b)regulamentul serviciului;

c)inventarul bunurilor mobile şi imobile, proprietate publică sau privată a unităţilor administrativ-teritoriale, aferente serviciului;

d)procesul-verbal de predare-preluare a bunurilor prevăzute la lit. c);

e)indicatori tehnici corelaţi cu ţintele/obiectivele asumate la nivel naţional.

Potrivit art. 28 alin. (2) din Legea nr. 51/2006, gestiunea directă se realizează prin intermediul unor operatori de drept public sau privat, astfel cum sunt definiţi la art. 2 lit. g), respectiv lit. h), fără aplicarea prevederilor Legii nr. 98/2016 privind achiziţiile publice, Legii nr. 99/2016 privind achiziţiile sectoriale şi Legii nr. 100/2016 privind concesiunile de lucrări şi concesiunile de servicii, care pot fi:

a)servicii publice de interes local sau judeţean, specializate, cu personalitate juridică, înfiinţate şi organizate în subordinea consiliilor locale sau consiliilor judeţene, după caz, prin hotărâri ale autorităţilor deliberative ale unităţilor administrativ-teritoriale respective;

b)societăţi reglementate de Legea nr. 31/1990, republicată, cu modificările şi completările ulterioare, cu capital social integral al unităţilor administrativ-teritoriale, înfiinţate de autorităţile deliberative ale unităţilor administrativ-teritoriale respective.

Legea nr. 92/2007 a serviciilor publice de transport persoane în unităţile administrativ-teritoriale, la art. 21, 22 şi 23, prevede aceleaşi reglementări aşa cum sunt cele mai sus descrise.

În conformitate cu prevederile legale în vigoare, Societatea Metropolitană de Transport Timișoara are dreptul de a încredința serviciul de transport public local de persoane unui operator economic (Societatea de Transport Public Timişoara SA) care demonstrează potențialul tehnic, financiar, organizatoric și care totodată, colaborează cu Asociația de Dezvoltare Intercomunitară "Societatea Metropolitană de Transport Timișoara" pentru realizarea obiectivelor și a scopului SMTT, în conformitate cu actele constitutive.

Societatea de Transport Public Timișoara SA a demonstrat capacitatea tehnică și managerială necesară prestării serviciului de transport la standarde europene, prin:

· experiență începând cu 8 iulie 1869 în prestarea serviciului de transport pe teritoriul Municipiului Timișoara și începând cu anul 2009 în prestarea serviciului de transport pe teritoriul  următoarelor Comune limitrofe: Comuna Ghiroda, Comuna Moșnița Nouă, Comuna Remetea Mare, Comuna Sînmihaiu Român, Comuna Dumbrăvița, Comuna Dudeștii Noi, Comuna Becicherecu Mic, Comuna Săcălaz, Comuna Sânandrei,Comuna Șag, Comuna Giarmata, Comuna Orțișoara;
· dotările din parcul auto: tramvaie, troleibuze, autobuze, vehicule de intervenție și mentenanță a infrastructurii și vehiculelor, echipamente și tehnologii pentru operare,vapoare și biciclete;

· dotările pentru mentenanță și reparații;

· resursa umană și managerială existentă a Societății de Transport Public Timișoara;

· preocuparea pentru îmbunătățirea continuă a serviciului de transport oferit (inclusiv modernizarea parcului auto) și adaptarea serviciului la cerințele de deplasare a populației;

· implicarea în informarea corectă și completă a călătorilor (panouri de informare);

· preocuparea pentru protecția mediului și reducerea consumurilor;

· implicarea continuă în instruirea personalului în domeniul transporturilor.

Serviciul de transport public local este un factor important în incluziunea socială. Repartizarea activităților economice și gestionarea mobilității rezidențiale în orașe condiționează deplasările. Factorii ca: locul de muncă, domiciliul, egalitatea de șanse, și transportul au un rol esențial în incluziunea socială. În vederea îndeplinirii acestor nevoi, serviciul de transport public trebuie să atragă utilizatorii prin creșterea atractivității, prin modernizarea infrastructurii, creșterea confortului întregii călătorii cu mijloace de transport în comun, creșterea gradului de accesibilitate pentru toate persoanele- în special pentru persoanele cu nevoi speciale și îmbunătățirea siguranței și a securității în stații și în interiorul vehiculelor pentru călători și șoferi, precum și pentru echipamentele de infrastructură.

La creșterea atractivității transportului public contribuie atât calitatea cât și cantitatea serviciului în ceea ce privește frecvența curselor, viteza, curățenia, siguranța, informarea privind timpii de așteptare în stații. Transportul public local trebuie să fie accesibil din punct de vedere financiar și pentru persoanele cu venituri scăzute. Utilizatorii vor recurge mai mult la transportul public de călători, care face concurență automobilului, numai în condițiile unui serviciu eficient, sigur, de calitate și cu tarife accesibile.

Desfăşurarea activităţilor specifice oricărui serviciu de utilităţi publice, indiferent de forma de gestiune aleasă, se realizează în baza unui contract de delegare, a unui regulament al serviciului şi a unui caiet de sarcini, elaborate si aprobate, conform Statutului, de Asociaţia ,,Societatea Metropolitană de Transport Timişoara”, şi aprobate de către unităţile administrativ-teritoraiale componente ale asociaţiei aşa cum rezultă din prevederile art. 22 alin. 4 din Legea nr. 51/2006. 

Asociaţia Societatea Metropolitană de Transport Timişoara, prin adresa nr. 1806/21.07.2020 a transmis modelul de contract de delegare, Caietul de sarcini şi Regulamentul de organizare şi funcţionare a serviciului, documente care trebuie aprobate de Consiliul Local al Municipiului Timişoara.
În conformitate cu prevederile Legii nr. 51/2006, s-a obţinut avizul Consiliului Concurenţei, precum şi avizul ANRSC nr. 811216/20.07.2020.
Având în vedere prevederile legale în vigoare privind serviciile comunitare de utilităţi publice, precum şi cele prezentate mai sus, considerăm că sunt întrunite condiţiile pentru a supune spre aprobarea C.L.M. Timişoara, urmatoarele:

· aprobarea modalitatii de gestiune directă a serviciului de transport public local de persoane efectuat pe raza unităților administrativ- teritoriale membre a Societății Metropolitane de Transport Timișoara, către Societatea de Transport Public Timișoara;

· Contractul de delegare a gestiunii serviciilor publice de transport persoane în aria administrativ- teritorială a Asociației "Societatea Metropolitană de Transport Timișoara" cu Operatorul "Societatea de Transport Public Timișoara" în conformitate cu avizul emis de Consiliul Concurenței și avizul emis de Autoritatea Națională de Reglementare pentru Servicii Comunitare de Utilități Publice, potrivit Anexei;

· se acordă mandat Preşedintelui Asociaţiei Societatea Metropolitană de Transport Timişoara, să semneze Contractul de Delegare.

